## Zakon o izmjenama i dopunama Zakona o Hrvatskoj narodnoj banci

### NN 135/2006 (13.12.2006.), Zakon o izmjenama i dopunama Zakona o Hrvatskoj narodnoj banci

# HRVATSKI SABOR

**3046**

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O HRVATSKOJNARODNOJ BANCI

Proglašavam Zakon o izmjenama i dopunama Zakona o Hrvatskoj narodnoj banci,
kojega je Hrvatski sabor donio na sjednici 1. prosinca 2006. godine.

Klasa: 011-01/06-01/77
Urbroj: 71-05-03/1-06-2
Zagreb, 7. prosinca 2006.

Predsjednik
Republike Hrvatske
**Stjepan Mesić**, v. r.

## ZAKON

### O IZMJENAMA I DOPUNAMA ZAKONA O HRVATSKOJ NARODNOJ BANCI

Članak 1.

U Zakonu o Hrvatskoj narodnoj banci (»Narodne novine«, br. 36/01.) u članku 2.
stavku 6. umjesto zareza stavlja se točka, a riječi: »koji potvrđuje Hrvatski
sabor« brišu se.
Stavak 10. mijenja se i glasi:
»(10) Hrvatska narodna banka je neovisna pri donošenju i provođenju svojih
odluka koje se temelje na ovom Zakonu ne traži niti je vezana na upute tijela
Republike Hrvatske, tijela Europske unije ili drugih osoba, a tijela Republike
Hrvatske, tijela Europske unije i druge osobe ne smiju utjecati na neovisnost
Hrvatske narodne banke, odluke članova Savjeta Hrvatske narodne banke, niti mogu
odobravati, poništavati, odgađati ili ukidati bilo koju odluku članova Savjeta
Hrvatske narodne banke u područjima iz njezine nadležnosti.«

Članak 2.

U članku 3. stavku 1. iza riječi: »jest« zarez i riječi: »u okviru njezinih
ovlasti,« brišu se.

Članak 3.

U članku 5. stavku 1. iza riječi: »može« stavlja se zarez i dodaju riječi: »ne
dovodeći u pitanje ostvarivanje svoga osnovnog cilja,«.

Članak 4.

Naslov iznad članka15. mijenja se i glasi: »Trgovanje devizama i efektivnim
novcem«.

Članak 5.

U članku 15. stavku 1. riječi: »stranom valutom« zamjenjuju se riječima:
»devizama i efektivnim novcem«, a riječ: »gotovinski,« briše se.
U stavku 2. iza riječi: »banka« dodaju se riječi: »ugovara ili«, a riječi:
»stranu valutu« zamjenjuju se riječima: »devize i efektivni novac«.

Članak 6.

Naslov iznad članka 31. mijenja se i glasi: »Sustavi za obračun platnih
transakcija«.
Članak 31. mijenja se i glasi:
»(1) Hrvatska narodna banka izdaje i oduzima odobrenje za rad sustavima za
obračun platnih transakcija u skladu s propisima kojima se uređuje obavljanje
platnog prometa.
(2) Hrvatska narodna banka nadzire rad sustava kojima je izdala odobrenje za rad
u skladu s odredbama stavka 1. ovoga članka.
(3) Hrvatska narodna banka može biti vlasnik sustava za obračun platnih
transakcija.«

Članak 7.

Naslov iznad članka 36. mijenja se i glasi: »Zabrana kreditiranja javnog
sektora«.
Članak 36. mijenja se i glasi:
»(1) Hrvatska narodna banka ne može odobravati kredite Republici Hrvatskoj,
izvanproračunskim fondovima Republike Hrvatske, jedinicama lokalne i područne
(regionalne) samouprave i drugim javnim tijelima u Republici Hrvatskoj, niti
smije izravno od njih kupovati njihove dužničke instrumente.
(2) Pravni posao koji Hrvatska narodna banka sklopi sa Republikom Hrvatskom,
izvanproračunskim fondovima Republike Hrvatske, jedinicama lokalne i područne
(regionalne) samouprave i drugim javnim tijelima u Republici Hrvatskoj ne može
imati obilježja kredita niti se može upotrijebiti za odobravanje kredita
Republici Hrvatskoj, izvanproračunskim fondovima Republike Hrvatske, jedinicama
lokalne i područne (regionalne) samouprave i drugim javnim tijelima u Republici
Hrvatskoj ili trećim osobama, posredstvom kojih bi Republika Hrvatska bila
krajnji korisnik kredita.
(3) Kreditom iz stavka 1. ovoga članka neće se smatrati kupnja od strane
Hrvatske narodne banke zadužnica koje je izdala Republika Hrvatska,
izvanproračunski fondovi Republike Hrvatske, jedinice lokalne i područne
(regionalne) samouprave i druga javna tijela u Republici Hrvatskoj, ako je ta
kupnja izvršena na sekundarnom tržištu, u skladu s ciljevima monetarne politike
Hrvatske narodne banke.
(4) Iznimno, zabrane iz stavaka 1. i 2. ovoga članka ne primjenjuju se na
unutardnevne kredite odobrene Republici Hrvatskoj, uz uvjet da nije moguće
produženje kredita na sljedeći dan.«

Članak 8.

U članku 38. stavak 1. mijenja se i glasi:
»(1) Savjet Hrvatske narodne banke sastoji se od devet članova a čini ga
guverner Hrvatske narodne banke i viceguverneri.«
U stavku 3. točki c) riječi: »i 59.« brišu se.
Točka o) mijenja se i glasi:
»o) određuje strategiju i politiku upravljanja međunarodnim pričuvama.«

Članak 9.

U članku 39. stavku 5. riječi: »zamjenika guvernera i« brišu se.

Članak 10.

U članku 40. stavci 2. i 3. mijenjaju se i glase:
»(2) Hrvatska narodna banka ima osam viceguvernera.
(3) Viceguvernere imenuje Hrvatski sabor na prijedlog Odbora za izbor,
imenovanja i upravne poslove uz mišljenje Odbora za financije i državni
proračun.«
Stavak 4. briše se.
Dosadašnji stavci 5. i 6. postaju stavci 4. i 5.

Članak 11.

Naslov iznad članka 41. mijenja se i glasi: »Uvjeti za obnašanje dužnosti
članova Savjeta«.

Članak 12.

U članku 41. dodaje se novi stavak 1. koji glasi:
»(1) Članovi Savjeta Hrvatske narodne banke moraju biti zaposleni u Hrvatskoj
narodnoj banci s punim radnim vremenom.«
Dosadašnji stavci 1. i 2. postaju stavci 2. i 3.
U dosadašnjem stavku 3., koji postaje stavak 4., iza riječi: »tijela« zarez i
riječ: »zaposlenik« brišu se.
Iza stavka 4. dodaje se stavak 5. koji glasi:
»(5) Stupanjem na dužnost član Savjeta Hrvatske narodne banke bez odgađanja, a
najkasnije u roku mjesec dana, usklađuje svoj status zaposlenika i druga pitanja
s odredbama ovoga članka.«

Članak 13.

U članku 42. stavku 1. uvodna rečenica mijenja se i glasi:
»(1) Hrvatski Sabor će razriješiti dužnosti guvernera Hrvatske narodne banke i
viceguvernere i prije isteka razdoblja iz članka 40. stavka 6. ovoga Zakona u
sljedećim slučajevima:«.
Točka g) briše se.

Članak 14.

U članku 43. stavku 3. riječi: »zamjenik guvernera« zamjenjuju se riječima:
»viceguverner kojeg odredi guverner Hrvatske narodne banke«.

Članak 15.

Članak 45. i naslov iznad njega brišu se.

Članak 16.

U članku 46. stavku 1. riječi: »guverner Hrvatske narodne banke, zamjenik
guvernera i viceguverneri« zamjenjuju se riječima: »članovi Savjeta Hrvatske
narodne banke«.
Stavak 2. mijenja se i glasi:
»(2) Po prestanku obnašanja dužnosti, članovi Savjeta Hrvatske narodne banke
mogu nastaviti s radom u Hrvatskoj narodnoj banci, u skladu sa Statutom Hrvatske
narodne banke. Ako član Savjeta Hrvatske narodne banke ne nastavi s radom u
Hrvatskoj narodnoj banci ima pravo na naknadu u visini posljednje plaće
isplaćene u mjesecu prije razrješenja, do novog zaposlenja, a najdulje godinu
dana od dana prestanka obnašanja dužnosti.«

Članak 17.

U članku 48. dodaje se stavak 4. koji glasi:
»(4) Prava i obveze iz radnog odnosa članova Savjeta Hrvatske narodne banke
uređuju se ugovorom o radu, ovim Zakonom i Statutom Hrvatske narodne banke.«

Članak 18.

U članku 53. stavci 5. i 6. brišu se.

Članak 19.

U članku 58. stavak 1. mijenja se i glasi:
»(1)Hrvatska narodna banka dva puta godišnje informira Hrvat­ski sabor o
financijskom stanju, stupnju ostvarenja stabilnosti cijena i provedbi monetarne
politike. Ne dovodeći u pitanje neovisnost Hrvat­ske narodne banke, Hrvatski
sabor može, na temelju podnesene informacije, obaviti raspravu i donijeti
posebne zaključke.«

Članak 20.

Naslov iznad članka 59. mijenja se i glasi: »Transparentnost rada i
izvješćivanje javnosti«.
Članak 59. mijenja se i glasi:
»Hrvatska narodna banka redovito i pravodobno obavještava javnost o analizama
makroekonomskog stanja, stanju financijskog i monetarnog sustava, novčanim i
kreditnim kretanjima, bilanci plaćanja, tečaju i stabilnosti cijena te
objavljuje statističke informacije iz svoga djelokruga.«

Članak 21.

U članku 60. stavak 2. mijenja se i glasi:
»(2) Hrvatska narodna banka može u skladu s potrebama vezanim za obavljanje
svojih zadataka otvarati račune i drugim sudionicima na tržištu.«

Članak 22.

U članku 62. stavku 1. iza riječi: »pravnih« dodaju se riječi: »i fizičkih«.

Članak 23.

Članak 63. mijenja se i glasi:
»Na prava i obveze članova Savjeta Hrvatske narodne banke koje nisu utvrđene
ovim Zakonom ili Statutom Hrvatske narodne banke primjenjuje se Zakon o
sprečavanju sukoba interesa u obnašanju javnih dužnosti.«

Članak 24.

U članku 64. stavak 2. briše se.
Dosadašnji stavak 3. postaje stavak 2.

Članak 25.

Iza članka 64. dodaje se članak 64.a i naslov iznad njega koji glase:

»Rješenje Hrvatske narodne banke

Članak 64.a

(1) Rješenja koja u pitanjima iz djelokruga svoje nadležnosti donosi Hrvatska
narodna banka konačna su u upravnom postupku i protiv njih se može pokrenuti
upravni spor.
(2) Na rješenja iz stavka 1. ovoga članka ne primjenjuju se odred­be Zakona o
općem upravnom postupku u dijelu koji se odnosi na poništavanje, ukidanje,
izvanredno ukidanje i proglašavanje rješenja ništavim, po pravu nadzora.«
Članak 26.
Iza članka 64.a dodaju se nove Glave VIII. i IX., članci 64.b, 64.c, 64.d, 64.e,
64.f, 64.g, 64.h, 64.i, 64.j, 64.k, 64.l, 64.m, 64.n, 64.o i naslovi iznad njih
koji glase:

»VIII. ČLANSTVO REPUBLIKE HRVATSKE U EUROPSKOJ UNIJI

**Opće odredbe**

Članak 64.b

Hrvatska narodna banka je sastavni dio Europskog sustava središnjih banaka (u
daljnjem tekstu: ESSB) te obavlja svoje zadatke sukladno članku 43. Statuta ESSB-a
i Europske središnje banke (u daljnjem tekstu: ESB) koji se primjenjuje na
zemlje članice s privremenim izuzećem (derogacijom).

**Upis kapitala ESB-a i prijenos međunarodnih pričuva ESB-u**

Članak 64.c

Upis kapitala ESB-a, prijenos dijela međunarodnih pričuva kao i druga pitanja
vezana uz integraciju Hrvatske narodne banke u ESSB i ESB, bit će riješena u
skladu sa Statutom ESSB-a i ESB-a i odlukama upravnih tijela donesenim prema
Statutu.

**Nadležnosti i ovlasti za provođenje devizne (tečajne) politike**

Članak 64.d

Hrvatska narodna banka će pri donošenju mjera u vezi s tečajem domaće valute iz
članka 8. stavka 2. ovoga Zakona uvažavati zajednički interes zemalja članica
Europske unije.

**Članstvo u tijelima ESB-a**
Članak 64.e

Guverner Hrvatske narodne banke je član Općeg vijeća ESB-a.

**Sudska zaštita guvernera u slučaju prijevremenog razrješenja**

Članak 64.f

Guverner Hrvatske narodne banke, u svezi s odlukom o razrješenju iz članka 42.
ovoga Zakona, ima pravo na zaštitu pred Europskim sudom pravde.

**Zabrana kreditiranja tijela Europske unije i država članica**

Članak 64.g

Zabrana kreditiranja iz članka 36. ovoga Zakona odnosi se i na Europsku uniju,
te države članice Europske unije, kao i njihova regionalna i lokalna tijela i
druga javna tijela.

IX. UVOĐENJE EURA KAO NOVČANE JEDINICE REPUBLIKE HRVATSKE

**Ciljevi Hrvatske narodne banke nakon uvođenja eura kao novčane jedinice
Republike Hrvatske**

Članak 64.h

Hrvatska narodna banka, ne dovodeći u pitanje ostvarivanje svoga osnovnog cilja,
podupire opću gospodarstvenu politiku Europske unije u skladu s načelom
otvorenog tržišnog gospodarstva, slobodne konkurencije, dajući prednost
učinkovitoj raspodjeli sredstava, u skladu s načelima iz članka 2. Ugovora o
Europskoj uniji.

**Opće odredbe**

Članak 64.i

(1) Hrvatska narodna banka, u obavljanju svojih zadataka, u potpunosti poštuje
odredbe Statuta ESSB-a i ESB-a, posebice glede:
– vođenja i primjene monetarne politike,
– vođenja deviznih operacija,
– držanja i upravljanja međunarodnim pričuvama,
– nesmetanog odvijanja platnog sustava.
(2) U slučaju neusklađenosti pojedinih odredbi ovoga Zakona sa Statutom ESSB-a i
ESB-a, važeće su odredbe Statuta ESSB-a i ESB-a.
(3) Ne dovodeći u pitanje odredbe stavka 1. i 2. ovoga članka, Hrvatska narodna
banka zadržava samostalnost i neovisnost pri odlučivanju i provedbi preostalih
zadataka iz članka 4. ovoga Za­kona.

**Zadaci Hrvatske narodne banke u provođenju monetarne i devizne politike**

Članak 64.j

(1) Upravno vijeće ESB-a utvrđuje monetarnu i deviznu politiku i odlučuje o
mjerama monetarne kontrole.
(2) Hrvatska narodna banka kao sastavni dio ESSB-a sudjeluje u utvrđivanju i
vođenju monetarne i devizne politike te provođenju monetarne kontrole.

**Zadaci Hrvatske narodne banke u upravljanju neprenesenim međunarodnim pričuvama
i operativnim deviznim pričuvama**

Članak 64.k

Hrvatska narodna banka upravlja neprenesenim dijelom među­narodnih pričuva i
operativnim pričuvama sukladno odredbama Statuta ESSB-a i ESB-a, te odlukama i
smjernicama ESB-a.

**Izdavanje novčanica i kovanog novca**

Članak 64.l

Izdavanje novčanica i kovanog novca provodi se sukladno odred­bama i odlukama
ESB-a.

**Financijska izvješća Hrvatske narodne banke**

Članak 64.m

(1) Hrvatska narodna banka sastavlja financijska izvješća sukladno
računovodstvenim pravilima i uputama ESB-a.
(2) U godišnje financijsko izvješće Hrvatske narodne banke uključuje se i dio
monetarnih prihoda ESSB-a i ESB-a koji je odredila ESB prema Statutu ESSB-a i
ESB-a, a nastaje provedbom zajed­ničke monetarne politike.

**Izbor revizora**

Članak 64.n

Odluka o izboru revizora financijskih izvješća Hrvatske narod­ne banke donosi se
prema Statutu ESSB-a i ESB-a.

**Članstvo u tijelima ESB-a**

Članak 64.o

Guverner Hrvatske narodne banke član je Upravnog vijeća ESB-a.«
Dosadašnja Glava VIII. postaje Glava X.

Članak 27.

U članku 65. stavku 4. riječi: »izriče se« zamjenjuju se riječima: »može se
izreći«.

PRIJELAZNE I ZAVRŠNE ODREDBE

**Status članova Savjeta Hrvatske narodne banke danom pristupanja Republike
Hrvatske Europskoj uniji**

Članak 28.

(1) Danom pristupanja Republike Hrvatske Europskoj uniji, prestaje mandat
vanjskim članovima Savjeta Hrvatske narodne banke izabranim na temelju odredaba
Zakona o Hrvatskoj narodnoj banci (»Narodne novine«, br. 36/01.).
(2) Hrvatski sabor dužan je najkasnije u roku 30 dana od dana pristupanja
Republike Hrvatske Europskoj uniji imenovati 3 preostala viceguvernera.
(3) Guverner, zamjenik guvernera i viceguverneri Hrvatske narodne banke izabrani
na temelju odredaba Zakona o Hrvatskoj narodnoj banci (»Narodne novine«, br.
36/01.) nastavljaju obnašati svoje dužnosti do isteka mandata na koji su
imenovani.
(4) Danom pristupanja Republike Hrvatske Europskoj uniji zamjenik guvernera
nastavlja obnašati dužnost kao viceguverner do isteka razdoblja na koje je
imenovan zamjenikom guvernera.

**Stupanje na snagu**

Članak 29.

Ovaj Zakon stupa na snagu osmoga dana od dana objave u »Narodnim novinama« osim
članka 8. stavka 1., članka 9. do 12., članka 13. stavka 1., članka 14. do 17. i
članka 23. te Glave VIII. koji će stupiti na snagu danom pristupanja Republike
Hrvatske Europskoj uniji i Glave IX. koja će stupiti na snagu danom uvođenja
eura kao novčane jedinice Republike Hrvatske.

Klasa: 450-02/06-01/01
Zagreb, 1. prosinca 2006.

HRVATSKI SABOR
Predsjednik
Hrvatskoga sabora
**Vladimir Šeks**, v. r.

Zakon, NN 135/2006-3046
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)